Diari Oficial de la Generalitat Valenciana


Sumari del DOGV 3263, del 12-06-1998 (1998/4783)

RESOLUCIÓ de 21 de maig de 1998, de la Direcció General d'Ordenació i Innovació Educativa i Política Lingüística, per la qual s'estableixen normes per al càlcul de la nota mitjana en l'expedient acadèmic de l'alumnat que sol·licita l'accés a ensenyaments universitaris de la Comunitat Valenciana des de la Formació Professional.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/05/21/(1)/dof/vci/html**

### Dades del document

Número de DOGV
:   3263

Data del DOGV
:   12-06-1998

Secció del DOGV
:   I. DISPOSICIONS GENERALS

Número del document
:   1998/4783


Data del document
:   21-05-1998

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

Anàlisi jurídica

RESOLUCIÓ de 21 de maig de 1998, de la Direcció General d'Ordenació i Innovació Educativa i Política Lingüística, per la qual s'estableixen normes per al càlcul de la nota mitjana en l'expedient acadèmic de l'alumnat que sol·licita l'accés a ensenyaments universitaris de la Comunitat Valenciana des de la Formació Professional. [1998/X4783]
  
La Resolució de 3 de juny de 1996 (DOGV del 14 de juny), de la Direcció General d'Ordenació, Innovació Educativa i Política Lingüística, establia les normes per al càlcul de la nota mitjana de l'expedient acadèmic de l'alumnat que sol·licita l'accés a ensenyaments universitaris des de la formació professional de segon grau, substituint l'obtenció de la nota mitjana de cada curs, calculada com a mitjana aritmètica de les qualificacions globals de l'àrea o àrees específiques, per la mitjana aritmètica de les qualificacions de les matèries que componen aquelles àrees. D'esta manera es reduïa, en gran mesura, el nombre de qualificacions exactament iguals i s'evitaven les discriminacions que pogueren produir-se en la resolució, per part de les comissions d'avaluació, de casos idèntics, a causa de l'aplicació dels procediments establits fins aquell moment.
  
Així mateix, la citada resolució, establia el procediment per a obtindre la nota mitjana dels expedients de l'alumnat que, procedent dels mòduls experimentals de nivell 3 o dels cicles formatius de grau superior, demana cursar els ensenyaments universitaris als quals, segons la normativa vigent, té accés.
  
Com que les normes d'avaluació són distintes per a cadascun dels col·lectius d'alumnes de formació professional mencionats, és a dir, formació professional de segon grau, mòduls experimentals de nivell 3 i cicles formatius de grau superior, succeeix que la màxima nota numèrica que es pot obtindre en formació professional de segon grau, per conversió de les qualificacions qualitatives, és un nou (9), corresponent a la qualificació d'excel·lent, mentre que en els mòduls experimentals de nivell 3 i en els cicles formatius de grau superior es pot obtindre una qualificació de deu (10).
  
La situació ha provocat nombroses reclamacions per part dels titulats de formació professional de segon grau al sentir-se discriminats a l'hora de competir per les places universitàries, dins del mateix contingent del 30%, amb els altres col·lectius mencionats.
  
Així mateix, podrien produir-se queixes per part dels alumnes de mòduls i de cicles, que en les àrees i mòduls respectius poden obtindre una nota mínima de 5, enfront del 5,5, que és la mínima nota numèrica que s'obté en formació professional de segon grau per conversió de la qualificació qualitativa de "suficient".
  
Per això, sembla convenient aplicar a l'alumnat de formació professional de segon grau, als únics efectes d'accés a les universitats de la Comunitat Valenciana, un coeficient corrector que permeta igualar les seues qualificacions a les de la resta de titulats de formació professional, evitant, així, la discriminació mencionada.
  
Per tot això, de conformitat amb els Serveis d'Alumnat de les universitats públiques de la Comunitat Valenciana, resolc:
  
Primer
  
Als efectes de l'accés als ensenyaments universitaris que es determinen, la qualificació final de cadascun dels cursos que componen el 2n grau de Formació Professional, vindrà donada per la mitjana aritmètica, expressada amb 2 xifres decimals, de les qualificacions corresponents al conjunt de les matèries de cada curs incloses en les àrees d'Organització de l'Empresa i de Coneixements Tecnològics i Pràctics si es tracta d'especialitats del règim general, o a les de l'àrea d'Ampliació de Coneixements per al cas d'ensenyaments especialitzats, sempre que l'alumnat haja assolit avaluació positiva en les restants àrees.
  
La conversió a escala numèrica de les qualificacions de les mencionades matèries, expressades en forma qualitativa, es realitzarà aplicant les equivalències següents: Suficient, 5,5; Bé, 6,5 ; Notable, 7,5; Excel·lent, 9.
  
Segon
  
La nota mitjana final, expressada amb 2 xifres decimals, vindrà donada per la mitjana aritmètica de les qualificacions corresponents a cadascun dels cursos que integren la Formació Professional de 2n grau, obtingudes conforme al procediment de l'apartat anterior, segons el règim en què els mencionats ensenyaments s'hagen cursat.
  
La nota mitjana final haurà de modificar-se, als únics efectes d'accés a les universitats de la Comunitat Valenciana, aplicant el quadre de conversió de l'annex I.
  
En cap cas no poden ser tingudes en compte les qualificacions obtingudes en el curs d'Ensenyaments Complementaris per a l'accés de primer a segon grau.
  
Tercer
  
Quan existisquen diversos alumnes que tinguen la mateixa nota mitjana final i als efectes de l'accés als ensenyaments universitaris de la Comunitat Valenciana que es determinen, en què la demanda de places siga superior a l'oferta, es considerarà, per als mencionats alumnes, una segona puntuació. La puntuació s'obtindrà com a la nota mitjana aritmètica de la totalitat de les matèries que componen les àrees mencionades en l'apartat primer de tots els cursos de Formació Professional de 2n grau, aplicant les mateixes equivalències numèriques previstes en el mencionat apartat.
  
La segona puntuació també es convertirà, als únics efectes d'accés als ensenyaments universitaris de la Comunitat Valenciana, segons el quadre de l'annex I.
  
Quart
  
Als efectes del càlcul de la nota mitjana no seran computades aquelles assignatures que consten en l'expedient de l'alumnat com a convalidades.
  
Cinquè
  
Per a l'alumnat que haja cursat Mòduls Professionals de caràcter experimental de nivell 3, la nota mitjana del seu expedient, expressada en escala numèrica amb 2 xifres decimals, serà l'obtinguda com a mitjana ponderada de les àrees que constitueixen el mòdul, segons el que estableix l'apartat VI de la Resolució de 15 de juny de 1988 (BOE de l'11 de juliol).
  
La segona nota mitjana, a efectes de desempat, es calcularà com a nota mitjana aritmètica de les qualificacions de les àrees que conformen el mòdul.
  
Sisè
  
La nota mitjana de l'expedient de l'alumnat que cursa cicles formatius de grau superior serà la corresponent a la qualificació final del cicle, que es formularà, als únics efectes d'accés als ensenyaments universitaris de la Comunitat Valenciana, en xifres de l'1 al 10 i dos decimals. La dita qualificació final s'obtindrà com a mitjana ponderada de les qualificacions obtingudes en els mòduls que componen el cicle.
  
La segona nota mitjana, a efectes de desempat, s'obtindrà com a mitjana aritmètica de les qualificacions dels mòduls que constitueixen el cicle.
  
Als efectes del càlcul de la nota mitjana no serà computat el mòdul de Formació en Centres de Treball, que es qualificarà en termes d'apte/no apte, ni aquells mòduls que hagen sigut objecte de convalidació amb la formació professional ocupacional o de correspondència amb la pràctica laboral.
  
Setè
  
El model dels certificats acadèmics que hauran d'estendre's necessàriament en els citats casos i que seran els únics documents vàlids als efectes de nota mitjana per a l'accés als corresponents ensenyaments universitaris des de la formació professional de 2n grau, tant de règim general com de règim d'ensenyaments especialitzats, els mòduls experimentals de nivell 3, o els Cicles Formatius de grau superior, figura als annexos II, III, IV i V respectivament.
  
Vuitè
  
La present resolució anul·la i substitueix l'anterior de 3 de juny de 1996 (DOGV del 14 de juny), de la Direcció General d'Ordenació i Innovació Educativa i Política Lingüística, per la qual s'estableixen normes per al càlcul de la nota mitjana en l'expedient acadèmic de l'alumnat que sol·licita l'accés a ensenyaments universitaris des de la Formació Professional.


Còpia Permalink ELI